Waqt l-istess argument ir-raġel taha daqqiet ta' arma bil-ponta Mara qed issofri minn ġrieħi gravi wara argument fil-Marsa li matulu raġel taha daqqiet ta’ arma bil-ponta u wadbilha l-aċtu. Il-każ seħħ dalgħodu għall-ħabta tal-11:15am fi Trejqet Isouard fil-Marsa. Mill-ewwel informazzjoni jirriżulta li kien hemm argument bejn raġel ta’ 38 sena minn Santa Venera u mara ta’ 50 sena mis-Swieqi. Jidher li waqt l-argument, ir-raġel allegatament aggredixxa lill-mara permezz ta’ arma bil-ponta u aktar tard waddab likwidu aċiduż fuqha. Fuq il-post issjeħet ambulanza li ħadet lill-vittma l-Isptar Mater Dei għall-kura neċessarja fejn ġiet iċċertifikata li qed issofri minn ġrieħi gravi. Is-suspettat ġie arrestat u qed jinżamm mill-Pulizija għall-iktar stħarriġ. Bil-każ ġiet infurmata l-Maġistrat tal-Għassa li ħatret diversi esperti sabiex jassistuha fl-inkjesta li ġiet appuntata, filwaqt li l-investigazzjonijiet tal-Pulizija għadhom għaddejjin.